

Tárgy: **Javaslat a szociális költséghely**

**előirányzatának felhasználására**

**E L Ő T E R J E S Z T É S**

**Csemő Község Képviselőtestületének**

**2018. október 30-án tartandó ülésére**

Tisztelt Képviselő-testület!

Újabb év telt el, újra közeleg a karácsony…

Folytatni javaslom a 2015-ben megkezdett önkormányzati ajándékozási akciót, melynek során több ezer fő részére tudtunk - valamilyen formában – karácsony szent ünnepére meglepetést nyújtani. Évek óta érezzük, hogy ADNI JÓ!

*A 2018. évben a szociális költséghelyen a költségvetési rendeletben elfogadott keretösszeg 35.460.000.-Ft volt.*

Ebből 26.788.000.- Ft a központi költségvetésből érkező ún. kötött normatíva, amelyet célhoz kötötten kell felhasználnunk, átcsoportosítani más költséghelyre, feladatra nem lehet.

*Ebben a ciklusban, a kezdetektől követjük azt a gyakorlatot, hogy segélyosztás év közben nincs! Mindez nem azt jelenti, hogy bajban lévő embereken nem segítünk, de azon az alapon, hogy „elfogyott a pénzem” nem jár semmilyen önkormányzati támogatás.*

*Sőt! Büszkén írom, hogy az idei évre tervezett – szociális típusú ellátások – bővítését is végrehajtottuk.* *A „Megéri tanulni” ösztöndíjprogram működik, a nyári beiskolázási pénzbeli támogatásokat augusztusban kiutaltuk, s most jelentősen megemelve a költséghelyet és kibővítve az igényjogosulti kört – meghirdettük a „Csemői Fészek” lakás felújítási helyi programot.*

A szociális kötött normatíva összegéből szeptember 30-ig köztemetésre 542.392.-Ft, települési támogatásra 8.387.810.-Ft, Bursa Hungarica Ösztöndíjpályázatra és az Arany J. Tehetséggondozó Programra, a „Megéri tanulni” ösztöndíjpályázatra és a nyári iskolakezdési támogatásra 6.476.000.-Ft, a tanyagondnoki szolgálatok bepótlására 5.969.756.- Ft került felhasználásra. A „Csemői fészek” helyi lakásfelújítási programra terveztünk és novemberben kifizetünk további 2.000.000.-Ft-ot.

Év végéig várhatóan még felhasználásra kerül települési és fűtési támogatásra 3.725.000.-Ft, a szociális célú tűzifa pályázat önrészének, illetve a fa összevágatásának és kiszállításának költségeire 560.000.-Ft kifizetésével számolunk, még az idei esztendőben.

Az összeadásokat követően kiderül, hogy a kötött normatíva keretet kimerítettük, az idei évben kimerítjük.

\* \* \*

A szociális költséghelyen tervezett keretösszegből fennmaradó 7.800.000.-Ft lehetőséget ad arra, hogy a tavalyi évhez hasonlóan:

* az összes 16 év alatti csemői gyermek számára karácsonyra 5.000.- Ft összegű gyermekvédelmi támogatást (4 millió forint kifizetéssel tervezve),
* a 65 év feletti nyugdíjasok karácsonyi csomagot (2,5 millió forinttal tervezve),
* 200 család részére tartós élelmiszercsomagot (1,3 millió forinttal tervezve) nyújtsunk.

A fenti javaslatok támogathatósága esetén kérem az alábbi határozati javaslat elfogadását:

**Határozati javaslat:**

**…/2018. (X.30.) sz. határozat**

**Csemő Község Önkormányzatának Képviselő-testülete a szociális költségkeret terhére, a helyi lakosság részére az alábbi támogatások nyújtását határozza el:**

* **a 65 év feletti nyugdíjasok számára édességcsomag beszerzése, csomagolása, házhoz szállítása;**
* **200 család számára tartós élelmiszercsomag összeállítása, beszerzése, házhoz szállítása;**
* **minden 16 év alatti, csemői állandó lakóhelyű gyermek részére 5.000.- Ft-os karácsonyi támogatás kifizetése.**

**A támogatások előkészítésével, beszerzésével, a jogosultak részére történő kiszállításával megbízza a Polgármesteri Hivatalt.**

**Határidő: azonnal és folyamatosan 2018. december 23-ig.**

**Felelős: polgármester, jegyző.**

Csemő, 2018. október 25.

Dr. Lakos Roland

polgármester